Document ID: 32004R0668

Komisjoni määrus (EÜ) nr 668/2004,
19. veebruar 2003,
millega muudetakse teatavaid Euroopa Parlamendi ja nõukogu määruse (EÜ) nr 1774/2002 lisasid seoses kolmandatest riikidest pärit teatavate loomsete kõrvalsaaduste impordiga
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 3. oktoobri 2002. aasta määrust (EÜ) nr 1774/2002, milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad, [1] viimati muudetud komisjoni määrusega (EÜ) nr 808/2003, [2] eriti selle artikli 28 lõiget 2, artikli 29 lõiget 3 ja artikli 32 lõiget 1,
ning arvestades järgmist:
(1) Määrusega (EÜ) nr 1774/2002 sätestatakse, et teatavaid töödeldud tooteid, mida võib kasutada söödamaterjali, lemmikloomatoidu, koerte närimiskontide ja tehniliste toodetena, võib importida ühendusse, tingimusel et sellised tooted vastavad nimetatud määruse asjakohastele nõuetele.
(2) Pärast juhtiva teaduskomitee 10. ja 11. mai 2001. aasta arvamust kollageeni ohutuse kohta on asjakohane sätestada hügieeni erinõuded, mida kohaldatakse söödana kasutatava kollageeni töötlemise ja turustamise suhtes. Seetõttu tuleks vastavalt muuta määruse (EÜ) nr 1774/2002 VII lisa, milles sätestatakse hügieeni erinõuded söödana kasutatavate loomsete valkude ja teiste töödeldud toodete töötlemise ja turuleviimise jaoks.
(3) Määruse (EÜ) nr 1774/2002 VIII lisas sätestatakse lemmikloomatoidu, koerte närimiskontide ja tehniliste toodete turule viimise nõuded. Seda lisa on vaja muuta, et viia sisse mõned tehnilised muudatused ning lisada nimetatud määruse artiklis 28 sätestatud märgistamisnõuded loomatoiduks ettenähtud kõrvaltoodete jaoks, mis on saadud teatud ainetega töödeldud loomadelt, ja selgitada impordinõudeid, mida kohaldatakse "lõhna- ja maitsetugevdajatena" tuntud rasva derivaatide ja teatavate töödeldud toodete suhtes, mis on seotud lemmikloomatoidu tootmisega. Seetõttu tuleks VIII lisa vastavalt muuta.
(4) Määruse (EÜ) nr 1774/2002 X lisas sätestatakse veterinaarsertifikaadi näidis teatavate loomsete kõrvalsaaduste ja nendest saadud toodete importimiseks kolmandatest riikidest. Seda lisa on vaja muuta, et luua täiendavad impordisertifikaatide näidised ja vaadata läbi olemasolevad näidised mõningate tehniliste muudatuste kehtestamiseks loomatervishoiunõudeid arvesse võttes. Seepärast tuleks X lisa vastavalt muuta.
(5) Määruse (EÜ) nr 1774/2002 XI lisas sätestatakse nende kolmandate riikide loetelu, millest liikmesriigid võivad lubada muuks kui inimtoiduks ettenähtud loomsete kõrvalsaaduste importi. Ühenduse õigusaktide selguse huvides tuleks need loetelud koondada ja ühendada nende loomade ja inimeste terviseohutust käsitlevates ühenduse õigusaktides kehtestatud riikide loeteluga, millest liikmesriikidel on lubatud erinevatest loomaliikidest saadud tooteid importida. Samal ajal on asjakohane selgitada ja ajakohastada XI lisa viiteid nendele loeteludele ning seetõttu tuleks XI lisa vastavalt muuta.
(6) Käesoleva määrusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1774/2002 muudatused
Määruse (EÜ) nr 1774/2002 I, VII, VIII, X ja XI lisa muudetakse vastavalt käesoleva määruse lisale.
Artikkel 2
Jõustumine ja kohaldatavus
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolevat määrust kohaldatakse alates 1. maist 2004.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 10. märts 2004

Labels: 17
5
0
3
6